過魯公觀牡丹戲成小詩呈席上諸公
作者：李彌遜
朝代：宋

paragraphs: 昨日花間風送雨，淚臉凝愁暗無語。
今日花間天色明，向人艷冶百媚生。
雨中多思晴亦好，日日看花被花惱。
人間絕色比者誰，漢宫飛燕開元妃。
輕顰淺笑各有態，淡粧濃抹俱相宜。
傳聞姚魏多黄紫，醉紅不似當筵枝。
移樽洗醆苦不早，明日春光暗中老。
西齊居士心已灰，也向花前狂欲倒。